Et millionbyggeri af et nyt fiskeopdræt begynder inden længe i Hanstholm. Og det kommer til at give 40-50 nye arbejdspladser til byen.

Et nyt landbaseret fiskeopdræt er på vej til Hanstholm. Det fortæller direktør Bent Urup fra Sashimi Royal til TV MIDTVEST. - Det bliver et fiskeopdrætsprojekt, der bruger den teknologi, som har været brugt over de seneste år, men det kommer til at tage flere år at udvikle, siger Bent Urup til tv-stationen. Projektet består af fire faser, der hver koster 70 millioner. Første spadestik til første fase tages til oktober og forventes færdigt engang i løbet af næste år. - Vi kommer til at producere ti procent af den samlede danske produktion, og vi skal primært lave kongefisk, der minder om tun, og laks, siger Bent Urup. Virksomheden kommer til at have en årlig produktion på 5.000 tons, når byggeriet er endeligt færdigt i 2019.